﻿ S T U D I A U N I V E R S I T A T I S M O L D A V I A E , 2017, nr.4(104) Seria “{tiin\e umanistice” ISSN 1811-2668 ISSN online 2345-1009 p.71-75 CZU: 261:316.343.4(=112.2) INSTITUŢIA BISERICII CA INSTRUMENT DE COORDONARE A VIEŢII SPIRITUALE A COLONIŞTILOR GERMANI DIN BASARABIA (1814-1875) Ion GUMENÂI Universitatea de Stat din Moldova În materialul prezentat, autorul, pornind de la general spre particular şi bazându-se pe sursele documentare şi analiza istoriografiei, încearcă o analiză a ceea ce a însemnat instituţia bisericii protestante în viaţa comunităţilor germane. În primul rând se atrage atenţie asupra faptului că, dat fiind structura eteno-confesională a comunităţilor germane, instituţia Bisericii luterane, precum şi rolul acordat religiei, aceasta practic nu putea lipsi din viaţa populaţiei germane. Mai mult, datorită cadrului legislativ (analizat în articol), care a fost creat în Imperiul Rus pentru evoluţia comunităţilor germane, Biserica s-a încadrat şi în ceea ce a însemnat latura administrativă, dar şi în cea educaţională, ea de fapt constituind axa în jurul căreia a evoluat acest segment şi, bineînţeles, punctul de pornire în dezvoltarea moral-culturală a comunităţilor germane. Cuvinte-cheie: Basarabia, Biserica evanghelico-luterană, colonii germane, Imperiul Rus. CHURCH INSTITUTION AS A TOOL FOR COORDINATION SPIRITUAL LIFE OF GERMAN SETTLERS FROM BASARABIA (1814 -1875) The material presented from general to particular and basing on documentary sources and historiography analysis attempts an analysis of what it meant the institution of the Protestant church in the life of the German community. Firstly, it is pointed out that given the structure of the religious communities of the ethno German Lutheran Church institution and the role granted to this religion practically could not miss in the life of the German population. Furthermore due to the legal framework analyzed in the article, which was created in the Russian Empire for the evolution of German communities, the Church involved itself in what meant to be the administrative and educational fields, actually constituting the center around which evolved this segment and of course the unequivocally and moral and cultural development. Keywords: Bessarabia, Evangelical-Lutheran Church, German colonies, Russian Empire. Dacă e să ne referim la evoluţia comunităţilor germane atât din Basarabia, cât şi din întreg Imperiul Rus, atunci, după părerea noastră, aceasta s-a datorat în cea mai mare parte celor trei piloni principali: autonomia şi autoconducerea coloniilor, accentul pus pe o instruire completă a tinerilor, rezultată din cerinţele credinţei, şi rolul jucat de Biserica protestantă în evoluţia şi viaţa moral - spirituală şi culturală a coloniilor. Acestea au permis, practic, o evoluţie paralelă, cu implicarea minimă a statului în viaţa şi evoluţia coloniilor germane. Cu toate că în enunţul nostru anterior instituţia bisericii este plasată pe cel din urmă loc, de fapt aceasta se regăsea şi în primele două poziţii, jucând un rol semnificativ, astfel încât putem afirma că această instituţie era omniprezentă. Astfel, referindu-se la conducerea administrativă a coloniilor, unul dintre contemporani, А.Klaus, arăta că toate coloniile sunt conduse de două departamente separate: civil (sau laic) şi spiritual (sau bisericesc). Fiecare directivă are competenţa sa independentă, cu hotare mai mult sau mai puţin bine delimitate. Ierarhia civilă se compune din autorităţi alese, supraveghetorul coloniilor, biroul sau comitetul, cărora le corespund din punct de vedere bisericesc pastorul sau paterul cu staroştii bisericeşti aleşi, rectorii sau decanii şi consistoriul. Con- ducerea administrativă superioară a coloniilor cu referire la afacerile civile era Ministerul Proprietăţilor de Stat, iar din punct de vedere bisericesc – Ministerul Afacerilor Interne, intermediar fiind Departamentul proprie- tăţilor Bisericii protestante. Acest departament era constituit din pastorul parohial, cu staroştii bisericeşti aleşi din partea parohiei săteşti ca cei mai apropiaţi custodii de parohie; dintr-un birou de tutelă comună cu evalua- torul spiritual dintre pastorii locali, ca mandatar principal al bisericii, şi, în sfârşit, din reprezentantul Consis- toriului General şi al Ministerului Afacerilor Interne. Astfel, până la 1838, Ministerul Afacerilor Interne avea în subordinea sa toate afacerile coloniilor, din acel an fiind înfiinţat Ministerul Proprietăţilor de Stat, iar toate afacerile coloniilor i-au fost transmise, cu excepţia administrării problemelor bisericeşti. În funcţie de modul de conducere, coloniile au fost împărţite în comunităţi săteşti şi districte şi în comunităţi parohiale sau protopopiate (пробствы) şi decanate [1, p.147-149]. După cum observăm, această construcţie, volens-nolens, a implicat şi ceea ce ar fi însemnat structura ecleziastică în luarea deciziilor, care la prima vedere nu ar fi avut nimic cu evoluţia moral-spirituală şi religioasă a comunităţilor germane. iversitatea de Stat din Moldova, 2017 71 © Un S T U D I A U N I V E R S I T A T I S M O L D A V I A E , 2017, nr.4(104) Seria “{tiin\e umanistice” ISSN 1811-2668 ISSN online 2345-1009 p.71-75 Cel de al doilea pilon despre care am amintit este educaţia. Nu în zadar, A.Klaus arată că educaţia morală şi spirituală trebuie să meargă la acelaşi nivel cu bunăstarea materială a oricărui popor; aici fiind unica soluţie ca binele să fie trainic. Potrivit lui Klaus, acesta era conceptul de care se conducea Aleksandru I cu referire la întemeierea coloniilor germane din Basarabia [1, p.133]. Nu ştim cu siguranţă cât de adevărată este afirmaţia de mai sus şi dacă ţarul într-adevăr urmărea un asemenea scop. Cert este că şcoala populară germană, apărută datorită reformei şi necesităţii de a cunoaşte religia, întrunea două începuturi, şi anume: cel ortodox – pro- testant şi cel instructiv-educativ. În colonii, totul se complica şi mai mult din cauza temerii pe care o aveau preoţii faţă de un element de intervenţie al administraţiei ţariste – de rusificare1, ceea ce îi făcea şi mai con- servatori şi în acelaşi timp îi obliga tot mai mult să se orienteze spre tradiţia şi obiceiul naţional. Potrivit aprecierii contemporanilor, specificul coloniilor protestante şi menonite rezidă, în primul rând, în construcţia şcolii în care efectua educaţia klusterul (paraclesierul) sau chiar scribul secretar, iar după aceasta era prevăzută construcţia lăcaşului de cult ridicat după ce se mai strâng fonduri, spre deosebire de coloniile 2 catolice, unde, în primul rând, se purcede la construcţia bisericii şi aducerea preotului. Putem considera ase- menea constatări adevărate, deoarece practic în fiecare colonie germană, pe lângă biserică sau casa de rugă- ciuni, exista şi o şcoală. Totodată, constatarea este confirmată şi de cercetările întreprinse de V.Chirtoagă, care arată că, din cele 42 de şcoli germane care existau către anul 1880 în judeţul Ackerman, 16 au fost construite în primul sfert al secolului al XIX-lea [2]. Iar din punct de vedere numeric, în 1868 în şcolile germane învăţau 3 173 de băieţi şi 3 011 fete, numărul total al populaţiei fiind de 30 500 (15 500 de bărbaţi şi 15 000 de femei); pentru comparaţie: în coloniile bulgare erau 2 460 de băieţi şi 102 fete, dintr-un număr total al populaţiei de 64 000 (34 000 de bărbaţi şi 30 000 de femei) [3, p.139-142]. Dar aici din nou trebuie să remarcăm că, deşi iniţial, după cum arată mărturiile, apare şcoala şi apoi biserica, totuşi şcoala se afla sub tutela bisericii, rolul de bază în realizarea procesului instructiv revenind preoţilor, a căror activitate era supravegheată de comunitatea germană. Conform decretului din 25 octombrie 1819, cont- rolul şi desfăşurarea activităţii şcolare se punea pe umerii preoţilor din colonii, cu atât mai mult cu cât în funcţia de profesor era numit, de regulă, klusterul sau cantorul bisericii, care se supunea direct preotului parohial. Accentul se punea în primul rând pe studierea sistematică a religiei. Istoriile şi maximele biblice, catehismul şi cântecele cu caracter religios constituiau subiectele de bază ale şcolii iniţiale, la care se adăuga silabisirea. Scrisul şi aritmetica erau învăţate ca discipline secundare. Activitatea şcolilor era supravegheată de către preotul parohiei, care în decurs de un an vizita şcoala şi se implica în examinarea elevilor. La sfârşitul fiecărui an elevii susţineau un examen general, la care erau invitaţi învăţători din comunele parohiei [4, p.176]. Datorită structurii pe care o avea sistemul religios protestant, unde confirmaţiunea sau confirmaţia constituia unul dintre principalele elemente ale vieţii religioase în special şi ale vieţii în general, şcoala nici nu ar fi putut fi neglijată. Din aceste considerente, până la 1891, germanii basarabeni au avut numai şcoli pe lângă biserici, cu învăţători remuneraţi de către enoriaşi. Un învăţător avea până la 300 de elevi, iar după 1858 – până la 165. După o lege din 1839, şcoala era obligatorie pentru toţi copiii cu vârsta între 7 şi 15 ani, după care urmau alţi trei ani de „kinderlehre” (ore de clasă organizate la sfârşitul săptămânii, chiar şi dumi- nicile, în afara serviciului religios). În aceste condiţii, copilul îşi forma nu doar o instruire, ci şi o deprindere a continuităţii în toate îndeletnicirile sale, o disciplină severă şi proprie tradiţiilor sociale germane, unde este evident că Biserica Protestantă juca un prim rol. Primii învăţători au fost coloniştii cu o oarecare şcoală, care 1 Cu toate măsurile luate, rezultatele nu au fost întocmai cele aşteptate, deşi o anumită mişcare în acest sens poate fi observată. Con- form datelor din 1897, în Imperiul Rus circa 24,5% din populaţia germană cunoştea limba rusă (27,5% bărbaţi şi 21,6% femei), pentru toată populaţia nerusofonă această cotă constituind 15,75%. Dacă ne referim la Basarabia, atunci aici dispunem de urmă- toarele date: în general, cunoscători de limbă rusă în coloniile germane – 20,8% (23,5% bărbaţi şi 18,0% femei); respectiv în oraşe 45,8% (46,1% şi 45,3%), în sate 19,9% (22,4% şi 17,3%). Sub aspectul categoriilor de vârstă, la populaţia rurală procentajul era următorul 1–9 ani 6,3% (6,7% şi 5,9%); 10–19 ani 44,5% (44,4% şi 44,5%); 20–29 ani 26,3% (32,3% şi 20,8%); 30–39 ani 20,4% (27,5% şi 13%); 40–49 ani 12,4% (17,6% şi 6,9%); 50–59 ani 8,7% (11,4% şi 6,0%); 60 şi mai mult 8,0% (10,4% şi 5,8%) (datele sunt prezentate în: Дизендорф В. Статус российских немцев – колонистов и языковой барьер между ними и их соседями, p.17. pe http://wolgadeutsche.ru/Kolonialstatus.pdf). La începutul următorului secol, conform datelor indicate de către inspectorul şcolar Samoţvetov, în luna decembrie 1914 în şcolile germane din Basarabia, care erau 20 la număr, îşi desfăşurau activitatea 54 de pedagogi, dintre care doar 7 de origine rusă. La acele 20 de şcoli s-a constatat că predarea limbii ruse este insuficientă, iar elevii înţeleg cu greu sau nu înţeleg deloc limba rusă (coloniile Berezina, Gnadenfeld, Cleastitz, Leipzig). Probabil, din aceste considerente, la care se adaugă şi declanşarea celei dintâi conflagraţii mondiale, în conformitate cu hotărârea Direcţiei învăţământului din regiunea Odesa de la 25 iunie 1915, la 1iulie 1915 şcolile parohiale germane au fost închise. Astfel că la 1 octombrie 1915 nu mai funcţiona niciuna. (A se vedea: Neamţu A. Consideraţii asupra învățământului primar din coloniile germane de pe teritoriul Basarabie (1812 - 1914). În: Revista de Istorie a Moldovei, 1997, nr.1-2). 2 În acest caz este vorba despre Iohan Gheorg Kurtz, care îşi împărtăşea părerile la 1857, fiind citat de acelaşi A.Klaus. 72 S T U D I A U N I V E R S I T A T I S M O L D A V I A E , 2017, nr.4(104) Seria “{tiin\e umanistice” ISSN 1811-2668 ISSN online 2345-1009 p.71-75 aveau sus-numitele funcţii în structura religioasă a coloniei, apoi, până la 1844, au fost aduse din Germania cadre specializate. În acest an, datorită capitalului testamentar al unui pietist din Würtenberg, s-a putut deschide „Werner-Shule” din Sărata, prima Şcoală Normală germană din sudul Rusiei [5, p.20], care urma să instruiască propriile cadre. Şi aici instituţia bisericii era implicată direct. Conform cerinţelor, profesorul din colonii era ales în faţa adunării sinodale şi trebuia să demonstreze următoarele capacităţi: 1. Să citească pe înţeles şi cu intonaţie în limba germană; 2. Să cunoască detaliat istoria biblică şi catehismul şi să dispună de anumite predispoziţii spre catehizare; 3. Să ştie cântarea corală şi, dacă este posibil, cântarea la organ; 4. Să scrie curat şi corect, fără de erori grave în limba germană şi 5. Să cunoască patru operaţiuni aritmetice, inclusiv împărţirea [6, p.240]. Totodată, activitatea profesorilor era mereu supravegheată de comunităţile germane care-i salarizau, reuşind astfel să le stăvilească orice iniţiativă. Bunăoară, la propunerea pastorilor de a introduce, în anul 1875, în şcolile germane o nouă carte de citire, cu titlul Prietenul adolescentului, aprobată de Comitetul de protejare şi Consistoriul de la Sankt Petersburg, o parte din comunităţile germane nu doar că au refuzat să procure cartea, dar le-au şi interzis copiilor s-o citească, chiar dacă ar fi avut-o. Comunităţile (Cleastiţ, Berezina) s-au opus utilizării cărţii şi au optat doar pentru Abecedar, Biblie, carte de muzică şi Catehism. În concepţia multor colonişti germani, şcoala avea nevoie doar de Biblie, care trebuia să fie cartea de căpătâi atât pentru genera- ţiile prezente, cât şi pentru cele viitoare. După absolvirea şcolii primare, elevii erau admişi la confirmaţie şi îşi petreceau amiezile de duminică la catehism. În decurs de o săptămână ei trebuiau să poată citi bine un capitol din Testament. De asemenea, absol- venţii trebuiau să poată scrie o pagină din text pe o tablă de ardezie, apoi în caiet. Conform statutului Bisericii evanghelico-luterane, adoptat la 28 decembrie 1832, ceremoniile de confirmaţie încadrau toţi copiii de ambele sexe de la 15 la 18 ani. Comitetul de protejare a elaborat regulile frecventării obligatorii, care au fost trimise primarilor. Absenţa de la şcoală şi de la catehism era pedepsită. Dacă părinţii nu puteau să plătească amenda în bani (3 copeici pentru o lipsă la şcoală, 5 pentru lipsa la catehism), trebuiau să efectueze lucru de clacă [4, p.176]. În sfârşit, cel de al treilea pilon al autoconservării populaţiei germane din colonii a fost biserica propriu- zisă, care spunea un cuvânt greu şi în procesul educaţional. Conform opiniilor unor cercetători, o parte din intelectualitatea rusă şi filosofii timpului vedeau în luteranism şi în instituţia bisericii lui o metodă de auto- desăvârşire şi educare a societăţii ruse [7, p.212]. Se ştie că încă în 1775, Ecaterina a II-a a decretat legea prin care în toate guberniile Imperiului Rus se deschideau consistorii protestante. Nu cunoaştem însă care sunt cauzele concrete, dar această lege nu a mai fost aplicată nici în perioada împărătesei reformatoare şi nici a predecesorilor imediaţi ai acesteia. Abia prin Regulamentul Bisericii evanghelico-luterane din Rusia [8, vol.7, p.956-1021], parafat de către Nicolai I, şi prin Mandatul aprobat de Alteța sa imperială pentru clerul şi conducerea Bisericii evanghelico-luterane din Rusia [8, vol.7, p.1022-1039], acest cult a devenit unul cu adevărat de stat, bazat pe anumite norme juridice, apropiindu-şi astfel poziţia sa legală de cea a Bisericii Ortodoxe Ruse. De fapt, actele normative amintite au şi constituit pe tot parcursul perioadei cercetate baza pe care şi-a desfăşurat activitatea Biserica evanghelico-luterană din Imperiul Rus, Regulamentul, cu micile adaosuri survenite pe parcursul anilor, fiind inclus şi în Codul de legi al Imperiului Rus din 1857 [9]. În baza acestui Regulament, instituţia bisericii îşi putea permite intervenţia pe orice segment al vieţii sociale şi la orice nivel, devenind unul dintre instrumentele reglatoare ale vieţii comunitare a obştilor etnicilor germani. În primul rând, biserica, dar şi persoana preotului, reprezenta un reglator al vieţii familiale. Astfel, era considerată legală doar căsătoria oficiată de către biserică. Pentru încheierea căsătoriei era nevoie de acordul mirelui şi al miresei, acordul părinţilor, acordul supraveghetorului coloniilor şi al Biroului coloniei. Vârsta de căsătorie constituia un timp 15 ani pentru bărbaţi şi 12 pentru femei, iar din 1830 s-a stabilit la 18 ani pentru partea masculină şi 16 pentru cea feminină, ceea ce nu a fost respectat tot timpul în coloniile germane. Pentru încheierea căsătoriei era nevoie obligatoriu de confirmație şi împărtăşania cu sfintele taine, ceea ce, evident, nu putea avea loc fără de implicarea instituţiei ecleziastice. Începând cu anii `30 ai veacului al XIX-lea, preoţilor li se cerea să nu oficieze căsătoria înainte ca să se susţină un examen privind cunoaşterea catehismului, a rugăciunilor şi Evangheliei [9]. Căsătoria nu se permitea soţilor divorţaţi, celor cărora prin judecată li se interzicea căsătoria sau cu bolnavi psihic. O altă latură ce se reglementa prin aceste legi era legată de permisiunea căsătoriilor cu reprezentanţii altor confesiuni creştine. Ulterior, luteranilor li s-au interzis căsătoriile cu musulmani sau mozaici, dacă cei din urmă nu depuneau un acord prin care se obligau să boteze şi să crească copiii în credinţa protestantă [9, §76, p.210]. 73 S T U D I A U N I V E R S I T A T I S M O L D A V I A E , 2017, nr.4(104) Seria “{tiin\e umanistice” ISSN 1811-2668 ISSN online 2345-1009 p.71-75 Totuşi, conflicte legate de căsătoria între două persoane reprezentante a două curente creştine au continuat să existe. Un exemplu în acest sens este cazul colonistului Samuil Meske din Artzizul Vechi, care cerea per- misiunea de a se căsători cu o fată Sofia, dar arată că preotul catolic refuză să-i cunune. Din acest considerent este iniţiată o corespondenţă cu vizitatorul, pastorul Musniţkii, preotul evanghelico-luteran din Odesa, Fletnizer, despre refuzul pastorului catolic Gartz de a-i cununa pe evanghelico-luteranul S. Meske, care locuieşte în Odesa, cu colonista de religie romano-catolică S.Lefrank, din colonia Schpeier, care şi-au declarat dorinţa de a educa copiii în religia evanghelică. Cazul este discutat pe parcursul unui an, partea evanghelico-luterană primind în cele din urmă câştig de cauză [10, vol.6, p.155]. Căsătoria este dezlegată conform dogmei creştine doar odată cu moartea omului. Totuşi, ea putea fi anulată în cazul cultului evanghelico-luteran, care se baza pe un fragment din Evanghelia de la Marcu, unde la între- barea „Este permis oare divorţul dintre soţ şi soţie?” răspunsul era „Moise a permis să se scrie scrisoare de divorţ şi divorţul”. În cazul respectiv, desfacerea căsătoriilor era permisă în cazul: lipsei unuia dintre soţi pe parcursul a mai bine de cinci ani; boalei incurabile a unuia dintre soţi; beţiei, insultelor, bătăilor sau compor- tamentului indecent al uneia din părţi; săvârşirii unei crime grave de către unul dintre soţi [7, p.217]. Trebuie însă să menţionăm că practica divorţurilor în coloniile germane, chiar dacă exista, totuşi purta un caracter sporadic, deoarece în 1836, conform datelor existente, au fost înregistrate doar patru cazuri de divorţ [10, vol.5, p.30-31]. Este evident că erau categoric interzise cazurile de poligamie, iar infidelitatea era aspru pedepsită. Astfel, conform instrucţiunilor emise de către superintendentul consistoriului evanghelico-luteran Fessler, încă la 4 februarie 1821, pentru a curma astfel de nelegităţi urmau să fie pedepsite ambele părţi, fiind impuse, în primul rând, pocăinţei bisericeşti. Procedeul, conform aceleiaşi instrucţiuni, se desfăşura într-o anumită ordine, vinovatul adus în ziua pocăinţei la biserică urmând să stea tot serviciul divin într-un loc special, vopsit în culoare neagră. Pastorul se adresa către cel care păcătuise şi către toată comunitatea cu o predică despre fap- tele păcătoşilor. După rugăciune, el anunţa despre îndepărtarea păcătosului de la împărtăşanie atâta timp cât acesta nu va arăta semne adevărate de remuşcări de conştiinţă. Peste câteva săptămâni cel care păcătuise era adus din nou la biserică, pastorul readucând aminte comunităţii despre păcatul săvârşit, primul fiind nevoit să mărturisească pocăinţa şi spovedania publică [7, p.217]3. Instituţia bisericii şi preoţimii înainta cerinţe de respectare a moralităţii nu doar în cadrul familiei, ci şi pentru întreaga viaţă a comunităţii constituită din enoriaşii săi. Dacă un colonist german săvârşea o fărădelege de ordin minor sau o faptă ieşită din comun, acest lucru cădea sub incidenţa, în primul rând, a preotului, care, împreună cu Biroul de tutelă sau supraveghetorul coloniei, investigau încălcările. Slujitorul cultului era cel care aducea la cunoştinţă toate faptele de nesupunere, ale vieţii în desfrâu ş.a. Şi în aceste cazuri cei acuzaţi de un asemenea comportament erau judecaţi. Comunitatea coloniei, în frunte cu preotul şi supraveghetorul de colonii, putea să delibereze asupra pedepsei executate după ce hotărârea era adusă la cunoştinţa Biroului coloniilor. Pedepsele puteau varia, de la impunerea de epitimie la muncă în folosul comunităţii şi până la excluderea persoanei din comunitate. Un astfel de caz, de exemplu, are loc în 1840 când a fost prezentat raportul cu privire la exilarea peste hotare a colonistului din Cleastitz, Carl Schwartz. Din cauza comporta- mentului său necorespunzător, el este amintit în corespondenţa cu Comitetul de tutelă, discutându-se despre exilarea pentru furt a lui şi a familiei sale şi despre hotărârea comunităţii coloniei Cleastitz care nu mai per- mitea sus-numitului să locuiască în comunitate [10, vol.6, p.67], sau cazul din 1844, când comunitatea din Tarutino l-a alungat pe colonistul Carl Vonenberg pentru faptul că ducea un trai indecent [10, vo.7, p.184]. Este evident că atunci când infracţiunile aveau un caracter grav, jurisdicţia bisericii era limitată, cauza fiind transmisă instanţelor judecătoreşti laice sau altor organe administrative ale statului; oricum, conlucrarea dintre cele două componente, cel ecleziastic şi cel bisericesc, era foarte strânsă [9]. Pentru a vedea rolul Bisericii evanghelico-luterane şi a sesiza importanţa ei şi pentru comunităţile germane din Basarabia, ne vom referi la un caz concret, dar în acelaşi timp şi deosebit, deoarece respectiva comunitate nu era o colonie (în acest sens ne referim la comunitatea din Chişinău). Nu există o dată fixă când societatea luterană din centrul administrativ al Basarabiei ar fi fost înregistrată de către autorităţile ţariste. Cert este însă că deja în deceniul trei această comunitate exista, fiind condusă de 3 Cu toată asprimea pedepsei pentru cazurile de infidelitate şi în pofida străduinţelor atât din partea bisericii, cât şi a organelor de stat, factorul uman totuşi în unele cazuri prevala, precum se întâmplă în 1827, când este prezentat raportul Judecătoriei penale a Basarabiei privind delegarea unui membru în anchetarea dosarului colonistului Ergher şi a colonistei Anna Maria judecaţi pentru curvie şi naştere de copil nelegitim, sau în 1843, când colonistul din Gofnungstal Gheorg Volighemut recunoştea săvârşirea adulterului cu colonista din Gliucstal – fata Barbara [10, vol.2, p.165; vol.7, p.55]. 74 S T U D I A U N I V E R S I T A T I S M O L D A V I A E , 2017, nr.4(104) Seria “{tiin\e umanistice” ISSN 1811-2668 ISSN online 2345-1009 p.71-75 către un sfat de înaintaşi în frunte cu un staroste, fapt confirmat de corespondenţa timpului. În primul rând, conducerea comunităţii a fost nevoită să rezolve problemele legate de oficierea cultului acestei confesiuni, deci de o evoluţie normală a vieţii spirituale reprezentată prin principala instituţie, adică de Biserică. De fapt, în prima jumătate a secolului al XIX-lea societatea evanghelico-luterană din Chişinău a fost pre- ocupată de organizarea vieţii spiritual-religioase. Şi în acest sens sens se poate observa faptul că comunitatea s-a concentrat efectiv asupra construcţiei bisericii şi a şcolii, asupra amenajării cimitirului, constituirii unei societăţi de binefacere, de asemenea pe principii religioase. Toate eforturile s-au soldat cu faptul că deja către mijlocul secolului al XIX-lea comunitatea luterană de la Chişinău avea toate atributele necesare (în primul rând, cele religioase şi educaţionale) pentru o comunitate de cult, structurile sale fiind constituite cel mai rapid dintre alte minorităţi religioase existente în Basarabia [11]. Deci, pornind de la general spre particular şi bazându-ne pe sursele documentare şi analiza istoriografiei, putem formula o serie de concluzii. În primul rând trebuie să atragem atenţia asupra faptului că dat fiind structura eteno-confesională a comunităţilor germane, instituţia Bisericii Luterane, precum şi rolul acordat religiei, aceasta practic nu putea lipsi din viaţa populaţiei germane. Mai mult, datorită cadrului legislativ care a fost creat în Imperiul Rus pentru evoluţia comunităţilor germane, Biserica s-a încadrat şi în ceea ce a însem- nat latura administrativă (chiar şi în cazul când ar fi fost posibilă doar o implicaţie laică) şi cea educaţională, ea de fapt constituind axa în jurul căreia a evoluat acest segment şi, bineînţeles, punctul de pornire în dezvol- tarea moral-culturală a comunităţilor germane. Informaţia documentară prezentată mai sus ne permite să constatăm că activitatea de bază a comunităţii evanghelico-luterane din Chişinău a fost îndreptată spre organizarea vieţii spirituale, situaţie normală dacă se ia în considerare faptul că această comunitate apare în deceniile doi – trei ale veacului XIX. În acest sens, în primul rând au fost înaintate demersurile necesare şi a fost construită biserică luterană care a fost sfinţită în vara anului 1834. În paralel, societatea luterană a obţinut şi un alt obiect indispensabil pentru oficierea cultului religios, şi anume: cimitirul, spaţiul destinat pentru acesta fiind dat în supravegherea comunităţii în anul 1835. Tot societatea evanghelico-luterană a fost cea care a iniţiat colectarea de fonduri şi a efectuat reparaţia bisericii care, din cauza anumitor scăpări în planul construcţiei, a început să se defecteze chiar în anul următor după ce a fost sfinţită. De fapt, şi ceea ce a însemnat sistemul educaţional, organizarea diferitelor organisme cu scop caritabil, precum şi asistenţa medicală – toate au evoluat şi s-au dezvoltat sub auspiciile instituţiei bisericii, care astfel devenea şi era unul dintre principalele focare ale vieţii comunitare a obştilor germane. Referințe: 1. КЛАУС, А. Наши колонии. Опыты и материалы по истории и статистике иностранной колонизации России. Выпуск 1. Санкт-Петербург: Типография В.В. Нусвальта, 1869. 2. CHIRTOAGĂ, V. Învăţământul în colonia germană Arţiz în sec. XIX – începutul sec.XX. În: Tyragetia, 2003, nr.XII. 3. NEAMŢU, A. Consideraţii asupra învățământului primar din coloniile germane de pe teritoriul Basarabiei (1812 - 1914). În: Revista de Istorie a Moldovei, 1997, nr.1-2, p.50; CHIRTOAGĂ, V. Învăţământul secundar în coloniile germane din Basarabia. În: Tyragetia, XIII, 2004. 4. CHIRTOAGĂ, V. Învăţământul în colonia germană Arţiz în sec. XIX – începutul sec. XX. În: Tyragetia, 2003, nr.XII. 5. FASSEL, L. O istorie de 126 de ani: germanii din Basarabia. În: Patrimoniu, 1991, nr.3. 6. КЛАУС, А. Духовенство и школы в наших немецких колониях. В: Вестник Европы, т.1, 1869, с.138-174; т.2. 7. ЛИЦЕНБЕРГЕР, О.А. Проблеммы нравственности в деятельности Лютеранской и Католической церкви. В: Ключевые проблемы истории российских немцев. Материалы X-й Международной научной конференции Международной ассоциации исследователей истории и культуры российских немцев, Москва, 18-21 ноября 2003 г. Москва: «МСНК-пресс», 2004. 8. Полное собрание законов Российской империи, повелением Государя Императора Николая Павловичя составлена. Санкт-Петербург. Печатано в Типографии второго Отделения Собственной его Императорскаго Величества Канцелярии, Собрание 2. 9. Свод Законов Российской империи, повелением Государя Императора Николая Первого составленный, издание 1857 года, том одиннадцатый, Уставы духовных дел иностранных исповеданий. Санкт-Петербург: Печатано в Типографии второго Отделения Собственной его Императорскаго Величества Канцелярии, 1857. 10. Попечительный комитет об иностранных поселенцах Южного края России. 1799-1876 гг. Аннотированная опись дел 1799-1818, т.1 / Под ред. О.В. Коновалова. Одесса, 1998. 11. GUMENÂI, I. Unele consideraţii privind construcţia bisericii evanghelico-luterane din Chişinău. În: In Honorem Pavel Cocârlă. Chişinău, 2006. Prezentat la 02.04.2017 75 